**Fransk – lektionsplan, Olympe de Gouges**

60 minutter

**Materiale**

* Videoklip om Olympe de Gouges (lektie) <https://www.youtube.com/watch?v=WvRT3olP-0I&ab_channel=AudeGG> BEMÆRK! Der skal lægges danske undertekster på. Henvend jer evt. til franskgruppen på Paderup Gymnasium.
* PowerPoint (til læreroplæg)
* Arbejdsopgaver/instruks til produkt
* Liste med Olympe de Gouges-citater
* Liste med udråbsgloser og eksempel
* Guillotine (hjemmelavet på papirrulle)
* Skabelon til taleboble i form af en papyrusrulle (printes)

|  |  |  |  |  |
| --- | --- | --- | --- | --- |
| **Sekvens** | **Tid** | **Indhold** | **Arbejdsform** | **Didaktiske overvejelser** |
| 1 | 5 min | **Opstart**  Opsamling på lektien.  Lektie: *Se film om Olympe de Gouges og notér mindst tre karakteristika om Olympe de Gouges’ ideer*.  Læreren spørger kort ind til indholdet i filmen om Olympe de Gouges:  Hvem var hun?  Hvorfor havde/har hun en vigtig rolle i vores samfund?  Hvad kæmpede hun for? Og Hvorfor? | Plenum | Formål: At etablere en fælles forforståelse. |
| 2 | 10 min | **Intro til Olympe de Gouges**  PowerPoint | Læreroplæg | At give eleverne en historisk kontekst for at forstå hvilken tid Olympe de Gouges levede i, og hvad hun kæmpede for. |
| 3 | 5 min | **Intro til produkt i fransk**  Læreren gennemgår grundigt arbejdsopgaverne, og hvad det franske produkt skal indeholde. | Plenum | At give eleverne et overblik og struktur. |
| 4 | 10 min | **Oversættelse af citater**  Eleverne får udleveret en liste med Olympe de Gouges-citater (på arbejdsark).  Med lærerens vejledning og hjælp fra markerede transparente ord, skal eleverne matche franske Olympe de Gouges citater med danske oversættelser.  Kernegloser eleverne skal lære/kunne genkende senere:  Libre, droits, peuple, amour, égale | Grupper | Træne elevernes sproglige færdigheder samt tydeliggøre, at de kan bruge viden fra et sprog til at forstå et andet sprog.  Eleverne får et indtryk af hvad Olympe de Gouges kæmpede for. |
| 5 | 30 min | **Udarbejdelse af produkt: Udråb**  Eleverne får udleveret en liste med udråbsord, et eksempel og en skabelon til ’taleboble’ (på arbejdsark).  Eleverne skal lave et kort opråb på fransk, som Olympe de Gouges kunne have sagt ved skafottet inden hun blev guillotineret. Eleverne udvælger og sammensætter forskellige citater og udråbsord/vendinger, så det bliver til ét samlet opråb.  Til hjælp bruger de gloserne og citaterne på deres arbejdsark og vejledning fra læreren.  **Evt.**  En hjemmelavet guillotine (f.eks. malet på et stort stykke papir fra en rulle papir fra Ikea) kan hænges op på væggen i klasselokalet. En eller flere elever fra gruppen læser gruppens opråb højt foran guillotinen, imens en anden elev tager et foto med sin telefon af den/dem, der læser opråbet højt.  Opråbet kan også bare læses op uden en guillotine.  Opråbet (og evt. foto) klistres på Europakortet. | Grupper | Den rollespilsagtige arbejdsform giver eleverne mulighed for at leve sig ind i Olympe de Gouges’ sidste minutter af sit liv. På den måde kan flere elevtypers interesse fanges. Dermed øges interessen for at forstå de franske gloser samt forstå, at Olympe de Gouges, til trods for at hun ikke var dansk, har været med til at tage hul på de rettigheder kvinderne (også i DK) har i dag. Tråden op til i dag skaber fornemmelsen af relevans for den enkelte elev. |